## Odluka o dodjeli koncesije društvu Coca-Cola Beverages Hrvatska d.d., za crpljenje termalnih voda radi korištenja u proizvodnom postupku (za tehnološke i slične potrebe)

### NN 73/2008 (26.6.2008.), Odluka o dodjeli koncesije društvu Coca-Cola Beverages Hrvatska d.d., za crpljenje termalnih voda radi korištenja u proizvodnom postupku (za tehnološke i slične potrebe)

# VLADA REPUBLIKE HRVATSKE

**2432**

Na temelju članka 145. stavka 2. točke 2., a u vezi sa člankom 144. stavkom 3.
Zakona o vodama (»Narodne novine«, br. 107/95 i 150/2005), Vlada Republike
Hrvatske je na sjednici održanoj 20. lipnja 2008. godine donijela

## ODLUKU

### O DODJELI KONCESIJE DRUŠTVU COCA – COLA BEVERAGES HRVATSKA d.d., ZA CRPLJENJE TERMALNIH VODA RADI KORIŠTENJA U PROIZVODNOM POSTUPKU (ZA TEHNOLOŠKE I SLIČNE POTREBE)

I.

Vlada Republike Hrvatske (u daljnjem tekstu: Davatelj koncesije) dodjeljuje
koncesiju za crpljenje termalnih voda radi korištenja u proizvodnom postupku (za
tehnološke i slične potrebe) društvu Coca – Cola Beverages Hrvatska d.d.,
Zagreb, Sachsova 1, MBS: 03218848 (u daljnjem tekstu: Korisnik koncesije).

II.

Sukladno točki I. ove Odluke, Korisniku koncesije dodjeljuje se koncesija za
crpljenje termalnih voda iz bunara G3 na k.č. br. 799/6, k.o. Gotalovec, na
temelju koje stječe pravo crpljenja termalnih voda u količini od najviše 15 l/s,
odnosno najviše 120 m3/dan, odnosno najviše 25.000 m3 godišnje, sukladno
vodopravnim uvjetima Hrvatskih voda, Vodnogospodarskog odjela za vodno područje
sliva Save, Zagreb, klase: 325-03/06-02/0007, urbroja: 374-21-3-08-7, od 6.
ožujka 2008. godine.

III.

Koncesija iz točaka I. i II. ove Odluke dodjeljuje se na vremensko razdoblje od
20 (dvadeset) godina, računajući od dana sklapanja ugovora o koncesiji.

IV.

Korisnik koncesije je dužan započeti obavljati djelatnost, radi koje je
koncesija dodijeljena, najkasnije u roku od dvije godine od dana potpisa ugovora
o koncesiji. O početku obavljanja djelatnosti Korisnik koncesije dužan je
pismeno obavijestiti Davatelja koncesije. Ako Korisnik koncesije u danom roku ne
započne obavljati djelatnost, radi koje mu je koncesija dodijeljena, ugovor o
koncesiji raskinut će se prije isteka vremena na koje je dodijeljena koncesija.

V.

Za dodijeljenu koncesiju, Korisnik koncesije dužan je plaćati godišnju naknadu
za koncesiju.
Naknada za koncesiju iz prethodnog stavka za 1 m3 vode utvrđuje se u iznosu 10 %
od visine naknade za korištenje takvih voda za m3 iskorištene vode, koju je
Korisnik koncesije dužan plaćati prema Zakonu o financiranju vodnog
gospodarstva, za godinu u kojoj se sklapa ugovor o koncesiji.
Dinamika plaćanja godišnje naknade za koncesiju odredit će se ugovorom o
koncesiji.
Korisnik koncesije će platiti jednokratnu naknadu za koncesiju u iznosu, koji ne
može biti manji od trostrukog iznosa godišnje naknade za koncesiju prema
količini vode iz ove Odluke za koju se dodjeljuje koncesija, te ona iznosi
20.000,00 kuna.
Jednokratnu naknadu za koncesiju Korisnik koncesije će platiti do dana
potpisivanja ugovora o koncesiji, a dokaz o uplati predočiti Davatelju koncesije
pri potpisu ugovora o koncesiji.
Naknada za koncesiju plaća se u korist računa Općine Budinšćina, broj računa:
1001005-1704128745 s pozivom na broj 05 /predpolje/324655/polje.

VI.

Na temelju ove Odluke, sukladno članku 146. stavku 4. Zakona o vodama,
Ministarstvo regionalnog razvoja, šumarstva i vodnoga gospodarstva sklopit će s
Korisnikom koncesije ugovor o koncesiji, kojim će se podrobnije urediti
koncesijski odnos.
Ako Korisnik koncesije u roku od 30 (trideset) dana od dana stupanja na snagu
ove Odluke ne potpiše ugovor o koncesiji, gubi sva prava određena ovom Odlukom.

VII.

Ova Odluka stupa na snagu danom donošenja, a objavit će se u »Narodnim
novinama«.

Klasa: 325-01/07-03/04
Urbroj: 5030116-08-4
Zagreb, 20. lipnja 2008.

Potpredsjednica Vlade i
ministrica obitelji, branitelja i međugeneracijske solidarnosti
**Jadranka Kosor, dipl. iur**., v. r.

Odluka, NN 73/2008-2432
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)